ไฟแนนซ์ทูเดย์
ไม่มีของอะไรในโลกนี้ที่ได้มาฟรีๆ รัฐบาลเตรียมแจกภาษีบ้านภาษีรถให้เงินกองทุนหมู่บ้านรับจำนำข้าว
30 ก.ย. 2554

ไม่มีของอะไรในโลกนี้ที่ได้มาฟรีๆ รัฐบาลเตรียมแจกภาษีบ้านภาษีรถให้เงินกองทุนหมู่บ้านรับจำนำข้าว 
ขณะเดียวกันก็ศึกษาเรื่องปรับโครงสร้างภาษีทั้งระบบ เล็งเก็บภาษีตลาดหลักทรัพย์ฯ และตลาดเงิน พร้อมลดหรือยกเลิกค่าลดหย่อนทำประกันชีวิต การลงทุนในกองทุน LTF และปรับลดสิทธิประโยชน์จากบีโอไอ 
แต่ที่น่าสนใจ ซึ่ง ธีระชัย ภูวนาถนรานุบาล รมว.คลัง บอกว่า จะมีการเก็บภาษีรถหรูพวกซูเปอร์คาร์ในอัตราก้าวหน้า โดยจะยกเลิกการเก็บภาษีรวดเดียวตอนซื้อ แต่ให้ไปเก็บภาษีรายปีเพิ่มขึ้นในอัตราก้าวหน้าแทน เท่ากับว่าราคารถหรูหรือรถซูเปอร์คาร์น่าจะมีราคาถูกลง สุดท้ายก็คงต้องวุ่นเหมือนเรื่องการคืนภาษีรถ ที่ถูกทั้งคนซื้อและผู้ประกอบการโวยว่าเป็นการเลือกปฏิบัติอีก เพราะคนที่ขับรถราคาไม่ถึงล้านก็อยากซื้อรถถูกเหมือนกัน 
วันชัย สุระกุล ผู้อำนวยการสำนักงานสลากกินแบ่งรัฐบาล ถ้าไม่ดังหนนี้ไม่รู้ว่าจะดังหนไหนแล้ว เพราะแค่ออกมาปูดเรื่องบ่อนกาสิโนที่ทุ่งกุลาร้องไห้ ก็สร้างกระแสวิพากษ์วิจารณ์จนนายกฯ ต้องออกมาปฏิเสธ ล่าสุด ได้ข่าวว่าเรื่องกาสิโนที่ทุ่งกุลาร้องไห้คงไม่ใช่แค่ไอเดียของวันชัยคนเดียว แต่น่าจะมีกระบวนการความคิดสนับสนุนอยู่เบื้องหลัง เพราะก่อนหน้านี้ได้ข่าวว่ามีนายทุนไปกว้านซื้อที่ทุ่งกุลาร้องไห้ให้ราคาดี 2 เท่า ยอมจ่ายหนักให้ไร่หนึ่งเป็นแสนบาททีเดียว แต่ตอนนี้ต้องหงายเก๋งเพราะชาวบ้านเอ็นจีโอคัดค้านกันตัวเกร็ง 
วิรุฬ เตชะไพบูลย์ รมช.คลัง ถูกนักข่าวล้อมหน้าล้อมหลังมาหลายวันเรื่องสินเชื่อ 0% บ้านหลังแรกว่าจะจบที่กี่ปี จุดไหนยังไง ซึ่ง “วิรุฬ” เองก็ยังตอบว่าตัวเองก็ยังสับสนอยู่เลย “ม่ายรู้ว่าจาเอาอารายเจงๆ” เฮ้อ เก๊กซิมเจงๆ เชียว